Алесь Сьпіцын

**Алесь Сьпі́цын** (1979, Менск, цяпер Беларусь) — беларускі паэт і батанік.

Аўтар кнігі вершаў «Цені верасоў» (2001). Творы ўваходзілі ў супольныя зборнікі «Насустрач Духу» (2001) і «Верш на свабоду» (2002), а таксама перакладаліся на ангельскую і расейскую мовы. Сузаснавальнік Творчага аб’яднаньня пісьменьнікаў-хрысьціянаў «Дабравест» (2009). Выдаваў свае творы ў часопісах «Маладосьць» і «Полымя», а таксама ў газэце «Літаратура і мастацтва». Магістар рэабіліталёгіі і пэдагогікі (2016).

## Жыцьцяпіс
У 1996 годзе скончыў Ліцэй № 158 у Менску (Фрунзэнскі раён, мікрараён Сухарава, вул. Фёдарава, д. 6). У 2001 годзе скончыў біялягічны факультэт БДУ. У 2001—2006 гадах працаваў у Інстытуце экспэрымэнтальнай батанікі Нацыянальнай акадэміі навук Беларусі. У 2007—2009 гадах уладкаваўся ў лябараторыю «Плянэтар» у Менскім палацы моладзі і дзяцей. 14—16 ліпеня 2008 году браў удзел у летніку праваслаўнай моладзі «Праваслаўная Царква і нацыянальная мова ў сучаснай Беларусі», які ладзіўся ў вёсцы Збляны Лідзкага раёну (Гарадзенская вобласьць). Падчас летніка ў якасьці катэхізатара распавёў пра пераклад Бібліі ў кантэксьце духоўных рухаў XVI стагодзьдзя. Арганітарамі летніка выступалі лідзкія брацтва князя Даўмонта Літоўскага і сястрынства Эўфрасіньні Полацкай, а таксама Сярэднеэўрапейскае аддзяленьне Сусьветнага брацтва праваслаўнай моладзі «Сіндэсмас». У 2009—2014 гадах працаваў у Інстытуце фізыялёгіі НАНБ. 28 траўня 2009 году выступіў сузаснавальнікам Творчага аб’яднаньня пісьменьнікаў-хрысьціянаў «Дабравест», сустаршынёй якога стаў Павал Севярынец. 

11 сьнежня 2009 году выступіў суаўтарам праграмы адукацыйных лекцыяў пра гісторыю і культуру Беларусі, якія ладзіла «Беларуская хрысьціянская дэмакратыя» з нагоды 70-годзьдзя ўзьяднаньня Беларусі. У 2014—2016 гадах навучаўся ў магістратуры на катэдры рэабіліталёгіі Дзяржаўнага інстытуту кіраваньня і сацыяльных тэхналёгіяў БДУ (ДІКСТ БДУ), а таксама адначасна на катэдры пэдагогікі БДУ. 7 лістапада 2016 году выступіў на курсах «Мова нанова» ў Горадні з расповедам пра лекаваньне зёлкамі. Зь 2017 году выкладаў у ДІКСТ БДУ. У кастрычніку 2020 году сярод іншых 1500 асобаў падпісаў «Адкрыты ліст дзеячаў культуры і мастацтва Беларусі» з заклікам да «адстаўкі дзейнага складу Цэнтральнай выбарчай камісіі з прыцягненьнем да прадугледжанай заканадаўствам адказнасьці» за фальсыфікацыю прэзыдэнцкіх выбараў у Беларусі.

### Творчасьць
У 2001 годзе выдаў кнігу вершаў «Цені верасоў». Таксама ў 2001 годзе ягоныя творы ўвайшлі ў анталёгію беларускай хрысьціянскай паэзіі «Насустрач Духу». У 2002 годзе ягоны верш «Мы ранкам зь цяжкасьцю ўставалі» ўвайшоў у зборнік «Верш на свабоду», які ў 2004 годзе Вера Рыч пераклала на ангельскую. 11 траўня 2007 году ў Чырвоным касьцёле Менску прадставіў свае вершы на сцэне тэатральнай залі «Зьніч» падчас супольнага канцэрту з бардам Андрэем Мельнікавым і сьпявачкай Алесяй Унукоўскай. 18 траўня 2007 году на гістарычным факультэце БДУ адбылася паэтычная вечарына «На Ўшэсьце», падчас якой на вершы Сьпіцына выконваліся песьні. Таксама на вечарыне паэт Алег Бембель «Зьніч» прадставіў сваю кнігу «За мурам».

4 лютага 2009 году разам зь 7-ю іншымі паэткамі і паэтамі браў удзел у 3-й вечарыне «Вокны шляхецкага дома» кампаніі «Будзьма беларусамі!», што праходзіла ў Літаратурным музэі Максіма Багдановіча. У сакавіку 2016 году выдаў нізку вершаў у часопісе «Маладосьць». У чэрвені 2016 году абнародаваў нізку вершаў «Патопу больш ня будзе» ў часопісе «Полымя». У траўні 2017 году ў часопісе «Полымя» выйшла 2-я нізка вершаў «Калі неразьведзенай вып’ю радасьці». 12 ліпеня 2019 году выйшла нізка вершаў Сьпіцына ў газэце «Літаратура і мастацтва».

## Крытыка
У 2003 годзе культуроляг Янка Трацяк адзначыў вершы Алеся Сьпіцына, якія ўвайшлі ў анталёгію беларускай хрысьціянскай паэзіі «Насустрач Духу»: «ёсьць узоры і ў анталёгіі, якія адпавядаюць высокім крытэрам. Да такіх твораў можна аднесьці.. творы.. Алеся Сьпіцына». У 2017 годзе ў газэце «Літаратура і мастацтва» Алеся Лапіцкая і Жанна Капуста заўважылі, што ў нізцы вершаў Сьпіцына «Калі неразьведзенай вып’ю радасьці» «трапныя вершаваныя радкі-назіраньні перамяжоўваюцца з выпадковымі запісамі пабачанага і пачутага за дзень». У сваім артыкуле аглядальніцы крытычна падкрэсьлілі: «Разьняволенасць формы і поўная свабода мэтафараў у сучаснай паэзіі прыводзяць да адметных паэтычных адкрыцьцяў толькі тады, калі аўтар здольны аб’яднаць іх агульным нетрывіяльным сэнсам. Простае фіксаваньне побытавых карцінак ужо даўно не ўспрымаецца арыгінальна».

## Бібліяграфія
* 
* 

## Крыніцы

## Вонкавыя спасылкі
* Старонкі ў сацсетках: Жывы часопіс, Інстаграм, У кантакце і Фэйсбук
* Ютуб-канал «Верасовы цьвет»

Катэгорыя:Нарадзіліся ў Менску
Катэгорыя:Выпускнікі Беларускага дзяржаўнага ўнівэрсытэту
Катэгорыя:Беларускія паэты
Катэгорыя:Супрацоўнікі Нацыянальнай акадэміі навук Беларусі
Катэгорыя:Выкладчыкі БДУ